“ทหารไทย” ปล่อยกู้ 200 ล้านบาท “กลุ่มเซ็นเทล”
ธนาคารทหารไทย ให้สินเชื่อแก่กลุ่มโรงแรมเซ็นทรัลพลาซา(เซ็นเทล) วงเงิน 200 ล้าน ลงทุนเพิ่มโรงแรมในมัลดีฟส์
29 ก.ย. 2553

ธนาคารทหารไทย ให้สินเชื่อแก่กลุ่มโรงแรมเซ็นทรัลพลาซา(เซ็นเทล) วงเงิน 200 ล้าน ลงทุนเพิ่มโรงแรมในมัลดีฟส์
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ธนาคารได้ให้สินเชื่อแก่กลุ่มโรงแรมเซ็นทรัลพลาซา(เซ็นเทล) วงเงิน 200 ล้านบาท ระยะเวลา 3 ปี  เพื่อปรับปรุงโรมแรม เซ็นทารา แกรนด์ ไอส์แลนด์ รีสอร์ท แอนด์ สปา มัลดีฟส์ ที่ประเทศมัลดีฟส์ ซึ่งเปิดให้บริการเมื่อปลายปีที่ผ่านมา 
นายบุญทักษ์ กล่าวว่า ที่ผ่านมาสถานการณ์การเมือง และปัญหาเศรษฐกิจโลก กระทบต่อเศรษฐกิจทั่วโลก รวมทั้งไทย แต่ผู้ประกอบการไทยโดยเฉพาะธุรกิจโรงแรมก็ยังมีแบรนด์ที่ดี สามารถขยายธุรกิจไปต่างประเทศในรูปแบบ การซื้อกิจการ และเป็นผู้บริหารให้กับโรงแรมในต่างประเทศ กรณีของเซ็นเทล ถือว่ามีแบรนด์ที่แข็งแกร่ง สามารถขยายธุรกิจออกไปยังต่างประเทศได้ เป็นการสร้างแบรนด์ให้เป็นที่ยอมรับทั่วโลก ธนาคารจึงมองว่านี่เป็นการพลิกวิกฤตกลับเป็นโอกาส 
“กลุ่มเซ็นเทลมีแบรนด์ที่ดีมาก มีการบริหารจัดการที่เป็นมาตรฐาน ทำให้ขยายธุรกิจไปยังต่างประเทศได้ เรามองว่านี่เป็นการแสวงหาโอกาสในการขยายกิจการโรงแรมของกลุ่มธุรกิจไทยในต่างประเทศ และนี่ถือเป็นการขยายการลงุทนในต่างประเทศครั้งแรกโดยเริ่มต้นที่มัลดีฟส์ ซึ่งเป็นตลาดโรงแรมยอดนิยมที่ธุรกิจท่องเที่ยว และโรงแรมมีโอกาสทางธุรกิจที่ดี มีอัตราการเจริญเติบโต และค่าที่พักค่อนข้างสูงมาก” นายบุญทักษ์ กล่าว
นายสุทธิเกียรติ จิราธิวัฒน์ ประธานคณะกรรมการบริหาร บริษัท โรงแรมเซ็นทรัลพลาซา กล่าวว่า เชื่อมั่นว่าปีนี้ธุรกิจโรงแรมจะกลับมาพลิกฟื้นเข้าสู่ภาวะปกติ และปีนี้ถือเป็นปีที่ดีของเซ็นทาราอีกครั้ง หลังลงทุนโรมแรม เซ็นทารา แกรนด์ ไอส์แลนด์ รีสอร์ท แอนด์ สปา มัลดีฟส์ ที่ประเทศมัลดีฟส์ เมื่อปลายปีก่อน โดยเป็นโรงแรมหรูระดับ 5 ดาว จำนวน 112 วิลล่า ขณะนี้โรงการถือว่าประสบความสำเร็จในระดับที่น่าพอใจ มีการเข้าพัก 65% และมีราคาห้องเฉลี่ยต่อคืนกว่า 300 เหรียญสหรัฐ หรือประมาณ 1 หมื่นบาท ซึ่งสูงกว่าราคาห้องโดยเฉลี่ยของเซ็นเทลที่ตั้งอยู่ในไทยกว่า 3 เท่าตัว 
“ค่าห้องพักของโรงแรมเซ็นทารา แกรนด์ ไอส์แลนด์ รีสอร์ท แอนด์ สปา มัลดีฟส์ ที่ประเทศมัลดีฟส์จะเพิ่มเป็น 400-600 เหรียญสหรัฐ ฉะนั้นปีนี้จึงเป็นปีที่สำคัญของบริษัท สามารถพิสูจน์ความแข็งแกร่งของธุรกิจโรงแรมได้อีกครั้งหนึ่ง ขณะที่ครึ่งปีหลังภาพรวมธุรกิจโรงแรมเริ่มเห็นนักท่องเที่ยวกลับเข้ามา เชื่อว่าจะสามารถรักษาระดับอัตราการเข้าพักที่ประมาณ 60%” นายสุทธิเกียรติ กล่าว